To drenge på henholdsvis 15 og 16 år blev fredag idømt 40 dages betinget fængsel ved Retten i Hjørring. Det oplyser anklager ved Nordjyllands Politi Sine Cully. De to drenge havde sammen opført sig voldeligt over for en nu 14-årig efterskolekammerat den 5. september om aftenen sidste år, mens de alle tre gik på Ryå Efterskole i Aabybro. Lærerne på Ryå Efterskole havde fundet nogle cigaretter, som tilhørte de to dømte drenge, som herefter var gået til den 14-årige, fordi de mente, at havde han sladret om dem. Her puttede de to dømte flere plastikposer i munden på den 14-årige, slog ham flere gange på benet med et sengegærde samt greb fat i hans hånd og vred hans fingre. De to drenge var også tiltalt for at have skubbet den 14-årige, men det kunne ikke bevises, og efter anmodning fra anklager Sine Cully blev de frifundet for den anklage.

Opsummering:
To drenge på henholdsvis 15 og 16 år blev fredag idømt 40 dages betinget fængsel, efter de havde været voldelige over for en efterskolekammerat.